PRILOGA 3 (jedro gradiva):

PREDLOG

(EVA 2022-2550-0093)

|  |  |
| --- | --- |
| ZAKON  o dopolnitvi Zakona o odpravi posledic naravnih nesreč | |
| I. UVOD | |
| 1. OCENA STANJA IN RAZLOGI ZA SPREJEM PREDLOGA ZAKONA | |
| V petek, 17. junija 2022, je ob 9.46 zagorelo v naravi na območju med Renškim vrhom in naseljem Temnica v občini Miren - Kostanjevica. Zaradi dolgotrajne suše na območju in vetrovnih razmer je v naslednjih dneh na Krasu, tako na slovenski kot italijanski strani, izbruhnilo več požarov, ki so skupno zajeli približno 3500 ha. Pri gašenju so sodelovali tako prostovoljni kot poklicni gasilci, štab in enote civilne zaščite (NUS), enote za prvo pomoč in nastanitvene enote Rdečega križa, plovila, vozila in pripadniki Slovenske vojske in Policije ter prostovoljci (gozdarji, prevozi vode in drugo). Požar je bil umirjen in v celoti pod nadzorom šele 1. avgusta 2022 ob 19. uri, ko je bil preklican Sklep o aktiviranju Državnega načrta zaščite in reševanja ob velikem požaru v naravnem okolju (sklep o preklicu št. 843-51/2022-20-DGZR). Predlog dopolnitve Zakona o odpravi posledic naravnih nesreč vzpostavlja pravno podlago za uporabo sredstev državnega proračuna z namenom pomoči prizadetim pri odpravi posledic, tudi za predmetni požar, saj se s predlogom predvideva veljavnost zakona tudi za primere odprave posledic naravnih nesreč, ki so nastale v letu 2022. Povratno veljavnost zakonske določbe utemeljuje javna korist, ki narekuje enako obravnavo posledic naravnih nesreč ne glede na njihovo vrsto, pri tem pa se ne posega v pridobljene pravice.  Upoštevajoč napovedane podnebne spremembe, torej čedalje daljša sušna obdobja ob sočasnem dvigu povprečnih temperatur, je pričakovati pogostejše pojavljanje požarov velikih razsežnosti v naravnem okolju, ki bodo povzročali tudi veliko materialno škodo, ne samo na lesni masi v gozdovih, temveč tudi na infrastrukturnih objektih in stavbah, zato je uvrstitev požarov v naravnem okolju, ki so povzročeni z naravnimi dejavniki, med naravne nesreče nujna.  Požar v naravnem okolju, povzročen z naravnimi dejavniki, v veljavnem Zakonu o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF in 17/14) ni opredeljen kot naravna nesreča, posledično pri odpravi posledic takega požara ni mogoče uveljavljati sistemskih rešitev. Z uveljavitvijo predlagane dopolnitve zakona bodo dani pogoji za enakovredno obravnavo posledic letošnjega požara.  Predlagano je sprejetje zakona po nujnem postopku. | |
| 2. CILJI, NAČELA IN POGLAVITNE REŠITVE PREDLOGA ZAKONA | |
| 2.1 Cilji | |
| Temeljni cilj, ki se želi doseči s predlogom zakona, je, da se v primerih naravne nesreče – požara v naravnem okolju in njegovih posledic zagotovi možnost sistemske odprave nastalih posledic. | |
| 2.2 Načela | |
| Predlog zakona odraža naslednja načela:   * načelo delne povrnitve vloženih sredstev v obnovo po naravni nesreči subjektom, ki so utrpeli škodo zaradi naravnih nesreč v skladu z določbami zakona; * načelo hitrosti, prilagodljivosti in preglednosti postopkov za izvedbo potrebnih ukrepov. |
| 2.3 Poglavitne rešitve  S predlagano dopolnitvijo zakona se pojav požara v naravnem okolju izenači z drugimi pojavi, ki so opredeljeni kot naravna nesreča, in sicer so to:   * potres, snežni ali zemeljski plaz, udor ali poplava in žled, če povzroči škodo na stvareh ali škodo v gospodarstvu ali v gozdovih.   S tem se omogoči uporaba sredstev državnega proračuna za odpravo nastalih posledic. | |
|  |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA | |
| Predlagana dopolnitev zakona nima finančnih posledic za državni proračun in druga javnofinančna sredstva. Predlog izenačuje pojav požara v naravnem okolju z drugimi pojavi, ki so opredeljeni kot naravna nesreča. Finančne posledice bo imelo morebitno sprejetje programa odprave posledic na podlagi zakona. V tem trenutku še ni mogoče navesti obsega morebitnih potrebnih sredstev za izvedbo programa odprave posledic požara na Krasu. | |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET  Za izvajanje tega zakona finančnih sredstev v državnem proračunu ni treba zagotoviti. Finančna sredstva bo treba zagotoviti po morebitnem sprejetju programa odprave nastalih posledic tako v državnem proračunu kot tudi v proračunih prizadetih lokalnih skupnosti, ki bodo izvajale program odprave nastalih posledic. | |
|  | |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE | |
| **5.1. Zvezna republika Nemčija**  V Zvezni republiki Nemčiji je vprašanje financiranja odprave posledic naravnih nesreč urejeno s sistemom zavarovalništva, pri čemer gre za običajne zasebnopravne družbe. Javna sredstva se pritegnejo le ob velikih nesrečah, ko država ustanovi intervencijski sklad za ublažitev posledic naravne nesreče, vendar pa državna pomoč ni urejena sistemsko.  **5.2. Kraljevina Nizozemska**  Na Nizozemskem vprašanja udeležbe javnih financ za pomoč pri odpravi posledic naravnih nesreč niso zakonsko ter v celoti in sistemsko urejena. Del vprašanj urejata zakon o nacionalnih naravnih in drugih nesrečah ter zakon o pravnem položaju tistih, ki sodelujejo pri reševanju ob naravnih nesrečah. Po prvem zakonu ima lokalna skupnost možnost terjati od ministrstva za notranje zadeve povračilo dodatnih stroškov, ki jih je imela zaradi blažitve škode ob naravni nesreči, drugi pa ureja predvsem položaj tistih, ki so sodelovali pri reševanju in so se pri tem poškodovali.  Na Nizozemskem je za izplačevanje nadomestil ob naravnih nesrečah ustanovljen posebni nacionalni sklad za naravne in druge nesreče. Sklad je neodvisna zasebna organizacija, ki se aktivira le ob posameznih naravnih nesrečah z odprtjem računa, na katerega se stekajo finančna sredstva donacij.  **5.3. Republika Avstrija**  V Avstriji je bil že leta 1984 ustanovljen tako imenovani katastrofični sklad. Sredstva sklada se zagotavljajo iz prihodkov od davka na dohodek in davka na dobiček podjetij. Znašajo določeni delež prihodka iz odmerjenih davkov na dohodke in dobiček podjetij. Sredstva se uporabljajo za dodatno financiranje ukrepov za odpravljanje izredne škode, ki je nastala na premoženju zveze, dežel in občin zaradi določenih vremenskih pojavov. Sredstva se uporabljajo tudi za kritje izrednih potreb, ki jih ima posamezna dežela, kjer se je zagotovila finančna pomoč za odpravljanje škode, nastale na premoženju fizičnih in pravnih oseb zaradi naravne nesreče.  **5.4. Prilagojenost predlagane ureditve pravu Evropske unije**  Mednarodne obveznosti Republike Slovenije v okviru članstva v Evropski uniji dovoljujejo državno pomoč pri odpravljanju posledic naravnih nesreč. Tako določata 91. in 92. člen Pogodbe o Evropskih skupnostih, v okviru člena G Pogodbe o Evropski uniji.  Dodeljevanje državne pomoči v primeru odprave posledic naravnih nesreč je v EU urejeno s posebnimi določbami ustavne pogodbe Evropske skupnosti (v nadaljnjem besedilu: pogodba). Pomoč z državnimi sredstvi v teh primerih ne sme kršiti načel svobodne in neizkrivljene tržne konkurence z dajanjem prednosti posameznim poslovnim subjektom.  Pomoč iz proračuna držav članic EU je dovoljena, če je namenjena le za odpravo posledic na poškodovanih stvareh, pri čemer vsota izplačil vseh javnih sredstev vključno z izplačili zavarovalnic ne sme presegati sredstev, ki so za odpravo posledic naravne nesreče na posamezni stvari potrebna.  Predlagana ureditev je prilagojena pravu Evropske unije, saj so sredstva državnega proračuna namenjena za odpravo posledic naravne nesreče in ne učinkujejo na spremembo konkurenčnosti poslovnih subjektov na trgu.  **6. PRESOJA POSLEDIC, KI JIH BO IMEL SPREJEM ZAKONA**  Sprejetje zakona bo omogočilo odpravo posledic tudi zaradi požara v naravnem okolju.  **6.1 Presoja administrativnih posledic**  **a) v postopkih oziroma poslovanju javne uprave ali pravosodnih organov**:  Sprejetje zakona ne bo pomenilo dodatnih stroškov za poslovanje upravnih organov. Postopki, potrebni za izvedbo ukrepov, ki jih ureja zakon, se morajo izvajati prednostno.  **b) pri obveznostih strank do javne uprave ali pravosodnih organov:**  Sprejetje zakona ne prinaša dodatnih obveznosti za stranke v smislu dodatnih postopkov.  **6.2 Presoja posledic za okolje, vključno s prostorskimi in varstvenimi vidiki, in sicer za:**  Z uveljavitvijo Zakona o dopolnitvi Zakona o odpravi posledic naravnih nesreč bo omogočeno izvajanje odprave posledic požara, ki je prizadel območje Krasa julija letos, ki še vedno onemogočajo življenje na delu prizadetega območja, v skladu z zakonom, ki ureja odpravo posledic naravnih nesreč, ter tudi v primeru morebitne ponovitve požara večjih razsežnosti v naravnem okolju na območju Republike Slovenije v prihodnje.  **6.3 Presoja posledic na gospodarstvo, in sicer za:**  Z uveljavitvijo Zakona o dopolnitvi Zakona o odpravi posledic naravnih nesreč bo omogočeno izvajanje odprave posledic požara v naravnem okolju, ki je prizadel območje Krasa julija letos, ki še vedno onemogočajo življenje na delu prizadetega območja, v skladu z zakonom, ki ureja odpravo posledic naravnih nesreč.  **6.4 Presoja posledic na socialnem področju, in sicer za:**  Sprejetje Zakona o dopolnitvi Zakona o odpravi posledic naravnih nesreč bo imelo pozitivne vplive na socialnem področju, saj omogoča vzpostavitev ustreznih razmer za življenje in delo na prizadetem območju.  **6.5 Presoja posledic na dokumente razvojnega načrtovanja, in sicer za:**  Sprejetje dopolnitve zakona ne vpliva neposredno na dokumente razvojnega načrtovanja.  **6.6. Presoja posledic za druga področja**  Sprejetje dopolnitve zakona ne bo imelo drugih posledic.  **6.7 Izvajanje sprejetega predpisa**:  a) Predstavitev sprejetega zakona:  Zaradi nujnosti sprejetja predloga zakona ta ni bil predhodno predstavljen ciljnim skupinam in širši javnosti.  b) Spremljanje izvajanja sprejetega predpisa:  Izvajanje zakona bodo spremljali Ministrstvo za okolje in prostor, Ministrstvo za kmetijstvo, gozdarstvo in prehrano, Ministrstvo za gospodarski razvoj in tehnologijo, Ministrstvo za kulturo ter Ministrstvo za finance.  **6.8. Druge pomembne okoliščine v zvezi z vprašanji, ki jih ureja predlog zakona**  Predlog zakona se ne nanaša na druge pomembne okoliščine.  **7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**  Zaradi nujnosti sprejetja predlaganega zakona javnost ni bila vključena pri pripravi predloga zakona.  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**  Pri pripravi predloga zakona ni sodeloval zunanji strokovnjak oziroma pravna oseba.  **9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**  Pri delu državnega zbora in delovnih teles bodo sodelovali:  – Uroš Brežan, minister, – Matej Skočir, državni sekretar, – Bojan Dejak, generalni direktor Direktorata za vode in investicije, in  – Ervin Vivoda, vodja Sektorja za zmanjševanje posledic naravnih nesreč. | |
| **II. BESEDILO ČLENOV**   1. člen   V Zakonu o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF in 17/14) se v 4. členu v 3. točki na koncu četrte alineje pika nadomesti s podpičjem in doda nova peta alineja, ki se glasi:  »– požar v naravnem okolju, povzročen z naravnimi dejavniki, če povzroči škodo na stanovanjskih stavbah, kulturnih spomenikih in arheoloških ostalinah, gospodarskih objektih kmetijskega gospodarstva, v gozdovih, trajnih nasadih ali na drugih stvareh, za obnovo katerih je do sredstev za odpravo posledic nesreč po tem zakonu upravičen državni organ ali občina, ali škodo v gospodarstvu;«.  KONČNI DOLOČBI   1. člen   Nova peta alineja 3. točke 4. člena zakona se uporablja tudi za odpravo posledic požarov v naravnem okolju, ki so nastali zaradi naravnih dejavnikov od 1. januarja 2022.   1. člen   Ta zakon začne veljati naslednji dan po objavi v Uradnem listu Republike Slovenije. | |
|  | |
|  | |
| **III. OBRAZLOŽITEV**  K 1. členu  S predlagano dopolnitvijo Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF in 17/14; v nadaljnjem besedilu: ZOPNN) se zagotavlja izvedba ukrepov za odpravo posledic, ki jih povzroči požar v naravnem okolju, povzročen z naravnimi dejavniki, na/v:   * stanovanjskih stavbah, * kulturnih spomenikih in arheoloških ostalinah, * gospodarskih objektih kmetijskega gospodarstva, * gozdovih, * trajnih nasadih, * stvareh, za obnovo katerih je do sredstev za odpravo posledic nesreče po tem zakonu upravičen državni organ ali občina.   Upoštevajoč napovedane podnebne spremembe, torej čedalje daljša sušna obdobja ob sočasnem dvigu povprečnih temperatur, je pričakovati pogostejše pojavljanje požarov velikih razsežnosti v naravnem okolju, ki bodo povzročali tudi veliko materialno škodo, ne samo na lesni masi v gozdovih, temveč tudi na infrastrukturnih objektih in stavbah, zato je uvrstitev požarov v naravnem okolju, ki so povzročeni z naravnimi dejavniki, med naravne nesreče nujna.  Pri požaru v naravnem okolju je lahko zelo ogrožena kulturna dediščina. Dejansko tudi nastaja škoda, in to ne samo na kulturni dediščini, ki je razglašena za kulturni spomenik, temveč tudi na arheoloških ostalinah, ki velikokrat še niso opredeljene in registrirane kot kulturni spomenik oziroma razglašene zanj. Predlog zakona kot naravno nesrečo določi požar v naravnem okolju, kar pomeni, da gre za naravno nesrečo na območjih, ki niso poseljena in so načeloma nestavbna zemljišča. Iz tega razloga za ta zemljišča velikokrat ni znana ocena arheološkega potenciala, kar pomeni, da arheološke ostaline še niso evidentirane in vpisane v register nepremične kulturne dediščine kot registrirano arheološko najdišče ali razglašene za kulturni spomenik. Ta možnost torej velja samo za požar v naravnem okolju, saj gre v tem primeru res za zelo tipične okoliščine. Na poselitvenih območjih so podatki in informacije glede arheološkega potenciala načeloma bolj ali manj znani in posledično tudi arheološke ostaline že ustrezno evidentirane in vpisane v register nepremične kulturne dediščine ali razglašene za kulturni spomenik.  K 2. členu  Člen določa uporabo tega zakona tudi za dogodke, ki so se zgodili v letu 2022, torej še pred uveljavitvijo tega zakona, če bodo izpolnjeni pogoji, določeni z ZOPNN.  Ustava Republike Slovenije (Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99, 75/16 – UZ70a in 92/21 – UZ62a) v prvem odstavku 155. člena določa, da zakoni, drugi predpisi in splošni akti ne morejo imeti učinka za nazaj. Pri tem pa zakon lahko določi, da imajo posamezne njegove določbe učinek za nazaj, če to zahteva javna korist in se s tem ne posega v pridobljene pravice.  V skladu s to določbo imajo povratno veljavo lahko posamezne določbe zakona, če so kumulativno izpolnjeni naslednji pogoji:   * povratni učinek imajo lahko le posamezne določbe zakona, * če to zahteva javna korist in * se s tem ne posega v pridobljene pravice.   Prvi pogoj je nedvomno izpolnjen, saj se s tem zakonom dopolnjuje le en člen veljavnega ZOPNN, ki umešča požare v naravnem okolju med naravne nesreče, in le za to dopolnitev ZOPNN se določa, da se bo uporabljala od 1. januarja 2022.  Veljavna zakonodaja ne omogoča uporabe sredstev državnega proračuna pri odpravi posledic velikega požara v naravnem okolju, kar pomeni, da veljavni ZOPNN ne omogoča dodelitve sredstev za odpravo posledic, ki jih povzroči požar v naravnem okolju, čeprav bi bila ocenjena neposredna škoda na stvareh večja od 0,3 promila načrtovanih prihodkov državnega proračuna. Zatorej se z določitvijo povratne veljavnosti te določbe v ničemer ne more poseči v že pridobljene pravice.  Požar v naravnem okolju, ki se je zgodil v poletnih mesecih letos na Krasu, je doslej največji požar v naravnem okolju v Sloveniji. Tako obsežnega požara v Sloveniji ni bilo več kot 30 let. Prizadetih je več kot 3.700 ha zemljišč. Poškodovani sta cestna in komunalna infrastruktura. V primeru določitve povratne veljavnosti te določbe in pod pogojem izpolnitve drugih določb ZOPNN bi se lahko sprejeli potrebni ukrepi za blaženje posledic naravnih nesreč v obliki požara v naravnem okolju, in sicer na stanovanjskih stavbah, kulturnih spomenikih, gospodarskih objektih kmetijskega gospodarstva, v gozdovih, trajnih nasadih ali če povzroči škodo na drugih stvareh, za obnovo katerih je do sredstev za odpravo posledic nesreč po tem zakonu upravičen državni organ ali občina, ali škodo v gospodarstvu. V konkretnem primeru požara v naravnem okolju, ki je izbruhnil 17. julija 2022 na Krasu, pa bi država lahko zagotovila potrebna sredstva za obnovo poškodovane infrastrukture in znova vzpostavila ustrezne razmere za razrast vegetacije (gozda, trajni nasadi) na prizadetem območju. Zmanjševanje posledic naravnih nesreč v obliki pomoči prebivalstvu in gospodarstvu ter obnova naravnega okolja so nedvomno v javnem interesu in v javno korist.  Glede na navedeno izhaja, da so izpolnjeni vsi trije pogoji, ki jih Ustava Republike Slovenije določa za primer določitve povratne veljavnosti dopolnitve ZOPNN.  K 3. členu  Člen določa začetek veljavnosti zakona. Glede na to, da gre za dopolnitev zakona, ki je nujna zaradi dopustitve možnosti izvajanja ukrepov v zvezi z odpravo posledic požara v naravnem okolju, je predlagana uveljavitev zakona naslednji dan po objavi v Uradnem listu Republike Slovenije. | |
| IV. BESEDILO ČLENOV, KI SE SPREMINJAJO  4. člen (pojmi)  V tem zakonu uporabljeni pojmi imajo naslednji pomen:  1. geografsko zaokroženo območje je območje kmetijskih zemljišč, na katerem je naravna nesreča povzročila na istem kmetijskem pridelku enako poškodovanost. Če gre za naravno nesrečo, katere pojav je zaznaven na širšem območju, kot je na primer suša ali zmrzal, se geografsko zaokroženo območje določi kot zaokroženo območje, kjer so zaradi morfologije terena in pedoloških lastnosti tal vplivi teh naravnih nesreč na kmetijske pridelke približno enaki;  2. geotehnični objekti so objekti, ki so namenjeni za preprečitev širjenja in ustalitev zemeljskih plazov in objekti za preprečitev proženja snežnih plazov. Geotehnični objekti so tudi objekti za začasno ali trajno odlaganje zemljine, ki nastaja pri gradnji ali obnovi geotehničnih objektov;  3. naravna nesreča je nesreča, ki jo povzroči:  - potres, snežni ali zemeljski plaz, udor ali poplava, če povzroči škodo na stvareh ali škodo v gospodarstvu ali - neugodne vremenske razmere, kakor so zmrzal, toča, led ali žled, deževje ali suša, če povzročijo škodo v kmetijski proizvodnji in uničijo več kakor 30% običajne letne kmetijske proizvodnje posameznega kmetijskega pridelka na posameznem kmetijskem gospodarstvu, pri čemer se za neugodne vremenske razmere šteje poleg zmrzali tudi slana, če povzroči zimsko ali spomladansko pozebo na kmetijski rastlini, za deževje pa se šteje neurje, ki skupaj z močnim dežjem povzroči škodo v kmetijski proizvodnji, ali - množičen izbruh rastlinskih škodljivih organizmov ter živalskih bolezni, če povzročijo škodo v kmetijski proizvodnji.  4. neto tlorisna površina stavbe je površina med navpičnimi elementi, ki omejujejo prostore v stavbi. Neto tlorisno površino se izračuna v skladu s predpisi, ki urejajo graditev objektov;  5. območja z omejenimi možnostmi za kmetijsko dejavnost so območja, ki so v skladu s predpisi, ki urejajo kmetijstvo, določena za taka območja;  6. ocena neposredne škode na stvareh in ocena neposredne škode v kmetijstvu je ocena škode ob naravnih nesrečah v skladu s predpisi, ki urejajo varstvo pred naravnimi in drugimi nesrečami;  7. obnova stvari je obnova poškodovanih zemljišč, gozdov, rekonstrukcija poškodovanih objektov ali naprav in odstranitev uničenih objektov ali naprav ter zgraditev novih objektov ali naprav na isti lokaciji ali na drugi lokaciji, če gradnja zaradi geoloških ali gradbeno tehničnih pogojev ni primerna (v nadaljnjem besedilu: nadomestitev objektov ali naprav);  8. kmetijska proizvodnja je proizvodnja kmetijskega pridelka, pri čemer se za kmetijski pridelek štejejo proizvodi iz Priloge 1 k Pogodbi o ustanovitvi Evropske skupnosti, proizvodi, ki so uvrščeni med proizvode KN oznake 4502, 4503 in 4504, ter proizvodi, ki posnemajo ali nadomeščajo mleko ali mlečne izdelke, razen tistih proizvodov, ki so zajeti z Uredbo Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva (UL L št. 17 z dne 21.1.2000, str. 22), zadnjič spremenjena z Uredbo Sveta (ES) št. 1759/2006 z dne 28. novembra o spremembi Uredbe (ES) št. 104/2000 o skupni ureditvi trgov za ribiške proizvode in proizvode iz ribogojstva (UL L št. 335 z dne 1.12.2006, str. 3);  9. običajna letna kmetijska proizvodnja je povprečna letna količina kmetijskega pridelka, ki je na podlagi statističnih podatkov dosežena v zadnjih treh letih pred nastankom škode v kmetijstvu zaradi neugodnih vremenskih razmer, ali povprečna letna količina kmetijskega pridelka, izračunana iz statističnih podatkov za tri leta v obdobju zadnjih petih let, pri čemer se ne upoštevajo podatki za leto z največjo in za leto z najnižjo količino kmetijskega pridelka, kar je za nosilce kmetijskih gospodarstev ugodneje pri izračunu državne pomoči za odpravo posledic škode v kmetijstvu zaradi neugodnih vremenskih razmer;  10. upravičenka ali upravičenec do sredstev (v nadaljnjem besedilu: upravičenec) za odpravo posledic nesreč ali do sredstev za odpravo posledic škode v kmetijstvu je oseba, ki izpolnjuje pogoje iz tega zakona in iz predpisov na podlagi tega zakona za dodelitev sredstev iz proračuna Republike Slovenije za odpravo posledic nesreč ali škode v kmetijstvu;  11. vplivno območje naravne nesreče je območje posledic poplave ali zemeljskega ali snežnega plazu. Za vplivno območje naravne nesreče se šteje tudi območje verjetnih posledic poplave ali plazu, če bi se ta naravna nesreča pri nespremenjenih pogojih varstva pred njenimi posledicami ponovila;  12. majhno in srednje veliko podjetje je podjetje, ki izpolnjuje pogoje iz Priloge 1 k Uredbi Komisije (ES) št. 70/2001 z dne 12. januarja 2001 o uporabi členov 87 in 88 Pogodbe Evropske skupnosti pri pomoči za majhna in srednje velika podjetja (UL L št. 10 z dne 13.1.2001, str. 33), zadnjič spremenjena z Uredbo Komisije (ES) št. 1976/2006 z dne 20. decembra 2006 o spremembi Uredb (ES) št. 2204/2002, (ES) št. 70/2001 in (ES) št. 68/2001 glede podaljšanja obdobij uporabe (UL L št. 368 z dne 23.12.2006, str. 85);  13. veliko podjetje je podjetje, ki ne izpolnjuje pogojev za majhna in srednje velika podjetja iz prejšnje točke;  14. objekt, ki je z aktom razglašen za kulturni spomenik, je objekt ali območje, ki je v skladu s predpisi, ki urejajo varstvo kulturne dediščine, razglašen za kulturni spomenik ali je v času naravne nesreče v postopku razglasitve. | |
|  | |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU    Vlada Republike Slovenije predlaga Državnemu zboru Republike Slovenije, da predlog dopolnitve zakona obravnava po nujnem postopku, da se tako preprečijo težko popravljive posledice za delovanje države zaradi odprave posledic naravne nesreče. | |
| S sprejetjem predloga zakona bo omogočeno izvajanje odprave posledic katastrofalnega požara, ki je prizadel Kras julija letos, ki še vedno onemogočajo normalizacijo življenja na delu prizadetega območja, v skladu z zakonom, ki ureja odpravo posledic naravnih nesreč. Do uveljavitve Zakona o dopolnitvi Zakona o odpravi posledic naravnih nesreč ni mogoče predlagati in sprejeti programa odprave posledic te nesreče ter izvajati drugih postopkov, določenih z zakonom. | |
|  | |
| **VI. PRILOGE**  Gradivo ne vsebuje prilog. | |